和陳器之詩四首 朝應天
作者：張耒
朝代：宋

paragraphs: 唐衰五季更披猖，社稷反手看興亡。
山河分裂流戰血，積骨被野號豺狼。
中原正朔不出境，九州豪傑爭侯王。
生民禍難冤痛極，腥穢上達干穹蒼。
真人龍飛萬物睹，天命自至誰能當。
靈旗指揮四海一，氛祲殄滅和風翔。
降王賜第奉朝謁，九服效職爭梯航。
百年積累到今日，運祚方與乾坤長。
佛宮原廟廣孝敬，嚴致守衛勤烝嘗。
陰陰祕寢鎖遺像，矗矗畫戟羅蕭牆。
衣冠具列虛仗儼，龍駕不反遺弓藏。
子孫億載千萬世，永與清洛流湯湯。